Ghoemas sal benoemingskriteria hersien ná herrieDie Ghoema-musiektoekenning. (Foto: Twitter via @kykNET_Ghoemas) Die bestuurskomitee van die kykNET Ghoema-musiektoekennings het Woensdag tydens ŉ vergadering besluit dié toekenningsgeleentheid, wat vroeër vanjaar ŉ opskudding in die Afrikaanse musiekbedryf veroorsaak het, sal voortgaan. Dit volg ná omstredenheid toe die musiekvideo van “Die Land”, wat deur Steve Hofmeyr, Ruhan du Toit, Bok van Blerk, Bobby van Jaarsveld en Jay du Plessis uitgevoer word, in April van die benoemingslys van dié musiektoekennings verwyder is. “Tydens die openhartige gesprek is daar saam [deur bestuurskomiteelede] besluit dat die toekennings as ŉ platform vir uitnemendheid in die bedryf dien en dat dit die volhoubaarheid van die bedryf onderskryf,” het kykNET luidens ŉ mediaverklaring laat hoor. “Daar is besluit dat vanjaar se uitdagings ŉ bydrae sal lewer tot die ontwikkeling van die Ghoema-toekennings en dit tot nuwe hoogtes sal aanspoor.” Heidi Edeling. (Foto: Facebook via Ghoema-blad) Die Ghoema-bestuurskomitee bestaan uit lede van platemaatskappye en belanghebbendes in die musiekbedryf, onder meer SONY/SELECT, Universal Music, VONK, Coleske Artists, asook Alishia van Deventer wat die bemarking en publisiteit van verskeie kunstenaars hanteer. Luidens die verklaring sal die uitdagings wat vanjaar geïdentifiseer is op die man af aangepak word en is daar ooreengekom dat verdere gesamentlike werksessies tussen al die partye geprioritiseer moet word. Heidi Edeling, uitvoerende hoof van die Ghoemas, het die gesprek gelei. Sy het tydens die vergadering bekend gemaak dat sy nie meer op die Ghoema Musiek Trust gaan dien nie, maar dat sy wel beskikbaar is vir die mentorskap van ŉ nuwe uitvoerende beampte. Sy sal ook op die subkomitee dien wat op die been gebring is om onmiddellik aandag aan uitdagings te gee. “Almal teenwoordig was baie positief oor die kykNET Ghoema-musiektoekennings, maar het beklemtoon dat die geleentheid en industrie baie werk het wat voorlê. Daar moet onder meer gekyk word na die kriteria en reëls vir inskrywings en benoemdes,” lui die verklaring. Karen Meiring, M-Net Direkteur: kykNET-kanale en trusteelid van die kykNET Ghoema-musiektoekennings, het gesê die Ghoema-musiektoekennings vereer die afgelope agt jaar die beste in Afrikaanse musiek. “Die volhoubaarheid en uitbouing van Afrikaanse musiek is van kardinale belang vir kommersiële haalbaarheid. Ons het baie uit hierdie jaar se toekennings geleer en wil almal betrokke, ook die ondersteuners wat Afrikaanse musiek ondersteun, daarvan verseker dat ons alles wat ons geleer het, sal toepas.” Bobby van Jaarsveld, Bok van Blerk, Steve Hofmeyr, Jay du Plessis en Ruhan du Toit in ‘n skermgreep uit die musiekvideo vir ‘Die land’. “Die Land” se Ghoema-benoeming is vanjaar teruggetrek nadat MultiChoice beswaar gemaak het oor dié benoeming weens Hofmeyr se betrokkenheid daarby. MultiChoice het gedreig om sy borgskap van dié geleentheid te beëindig indien dit nie gebeur nie en die Ghoema Trust het gevolglik besluit om wel aan die versoek te voldoen. Die besluit het wyd kritiek uitgelok met talle groot name in die bedryf wat besluit het om nie die toekenningsgeleentheid by te woon nie. Bok Radio het kort daarna sy betrokkenheid by die toekennings onttrek, terwyl Immanudue, een van die borge van die toekennings, ook sy borgskap onttrek het.